Η ανακοίνωση: ορίζει έναν χάρτη πορείας για την περαιτέρω ενίσχυση της οικονομικής και νομισματικής ένωσης (ΟΝΕ), ώστε οι οικονομίες των χωρών της ΕΕ να είναι πιο εύρωστες σε περίπτωση μελλοντικών προκλήσεων ως προς τη σταθερότητά τους· βασίζεται στα διδάγματα που αντλήθηκαν από την χρηματοπιστωτική και οικονομική κρίση του 2008, η οποία αποκάλυψε σοβαρές θεσμικές αδυναμίες. Με τα μέτρα που λήφθηκαν μεταγενέστερα, βελτιώθηκε η οικονομική διακυβέρνηση στο σύνολο της ΕΕ και ιδίως στη ζώνη του ευρώ. Απαιτείται η στενή συνεργασία μεταξύ των χωρών της ΕΕ, ώστε να συντονίζουν τις οικονομικές πολιτικές τους για το κοινό όφελος του συνόλου της ΕΕ. Αυτή η απαίτηση προβλέπεται στα άρθρα 2, 5 και 119 της Συνθήκης για τη λειτουργία της Ευρωπαϊκής Ένωσης. Η ανακοίνωση προσδιορίζει τις πρωτοβουλίες που πρέπει να αναληφθούν το 2018 και το 2019. Οι εν λόγω πρωτοβουλίες αποτελούν μέρος ενός ευρύτερου θεματολογίου που παρουσιάζεται στο έγγραφο προβληματισμού σχετικά με την εμβάθυνση της οικονομικής και νομισματικής ένωσης, στο οποίο η Ευρωπαϊκή Επιτροπή ορίζει έναν χάρτη πορείας για την ολοκλήρωση της ΟΝΕ έως το 2025. Η ανακοίνωση ζητά να επιτευχθεί πρόοδος σε 3 τομείς: 1. Χρηματοοικονομική ένωση Με τη θέσπιση της τραπεζικής ένωσης και της ένωσης κεφαλαιαγορών της ΕΕ, μειώθηκαν οι περισσότεροι από τους εναπομένοντες κινδύνους στον χρηματοπιστωτικό της τομέα. Η ανακοίνωση της Επιτροπής του 2017 σχετικά με την ολοκλήρωση της τραπεζικής ένωσης τονίζει τον τρόπο με τον οποίο πρέπει να επιτευχθεί ταχεία συμφωνία επί των εκκρεμών ζητημάτων, κυρίως δε τον τρόπο για την περαιτέρω ενίσχυση της ανθεκτικότητας των τραπεζών της ΕΕ. Ορισμένες πρωτοβουλίες είναι υπό συζήτηση στο Ευρωπαϊκό Κοινοβούλιο και το Συμβούλιο. Σε αυτές περιλαμβάνονται τα εξής: προτάσεις του 2016 για την τροποποίηση της τραπεζικής νομοθεσίας [κανονισμός (ΕΕ) αριθ. 575/2013 — Απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων, οδηγία 2013/36/ΕΕ — Τράπεζες και επιχειρήσεις επενδύσεων — προληπτική εποπτεία, οδηγία 2014/59/ΕΕ — κανόνες για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων και εκτελεστικός κανονισμός (ΕΕ) 2015/81) του Συμβουλίου (το 2018)· προτάσεις για την αφερεγγυότητα και την αναδιάρθρωση των επιχειρήσεων (του 2018), για ένα ευρωπαϊκό σύστημα ασφάλισης καταθέσεων (τέλος 2018) και για έναν κοινό μηχανισμό ασφαλείας στο ενιαίο ταμείο εξυγίανσης (Ευρωπαϊκό Νομισματικό Ταμείο — βλέπε παρακάτω) (πολιτική συμφωνία του 2018). Η Επιτροπή πρόκειται να προτείνει έναν κανονισμό που θα επιτρέψει την ανάπτυξη της αγοράς για τίτλους εξασφαλισμένους με κρατικά ομόλογα (SBBS)* (άνοιξη του 2018). Στόχος είναι οι τίτλοι SBBS να έχουν την ίδια ρυθμιστική μεταχείριση με τα εθνικά κρατικά ομόλογα της ζώνης του ευρώ. 2. Οικονομική και δημοσιονομική ένωση Κατά τα τελευταία έτη, το ευρωπαϊκό εξάμηνο για τον συντονισμό της οικονομικής πολιτικής έχει ενισχυθεί με σαφέστερες κατευθυντήριες γραμμές για το σύνολο της ζώνης του ευρώ και με μεγαλύτερη έμφαση στις κοινωνικές πτυχές. Η Επιτροπή θα συνεχίσει τα εξής: να ενθαρρύνει την υπεύθυνη δημοσιονομική πολιτική σε εθνικό επίπεδο και να παρέχει πολιτική καθοδήγηση· να εφαρμόζει του κανόνες του Συμφώνου Σταθερότητας και Ανάπτυξης για τη στήριξη των μεταρρυθμίσεων και των επενδύσεων· Η Επιτροπή προτείνει συγκεκριμένους νομοθετικούς φακέλους υπό αυτό το πρίσμα: τη δημιουργία σταθεροποιητικής λειτουργίας επενδύσεων, ως μέρος των προτάσεων για το πολυετές δημοσιονομικό πλαίσιο μετά το 2020. Σκοπός είναι η διατήρηση των επενδυτικών επιπέδων σε περίπτωση μεγάλων ασύμμετρων κραδασμών* (άνοιξη του 2018)· ένα Πρόγραμμα Στήριξης Μεταρρυθμίσεων ως μέρος του νέου πολυετούς δημοσιονομικού πλαισίου με σκοπό τη στήριξη μεταρρυθμίσεων προτεραιότητας σε όλες τις χώρες της ΕΕ (άνοιξη του 2018). Περιλαμβάνει 3 στοιχεία: ένα εργαλείο υλοποίησης μεταρρυθμίσεων για την παροχή χρηματοδοτικής στήριξης για μεταρρυθμίσεις· ένα μέσο τεχνικής υποστήριξης για την προσφορά και την ανταλλαγή τεχνικής εμπειρογνωμοσύνης, και έναν μηχανισμό σύγκλισης ο οποίος θα βοηθήσει τις χώρες της ΕΕ που είναι σε πορεία υιοθέτησης του ευρώ και ο οποίος θα πρέπει να συμφωνηθεί πριν από τις εκλογές του Ευρωπαϊκού Κοινοβουλίου (άνοιξη του 2019). Για την περίοδο 2018-2020, διατυπώθηκε πρόταση για την πραγματοποίηση στοχευμένων τροποποιήσεων στον κανονισμό (ΕΕ) αριθ. 1303/2013. Με τη χρήση του αποθεματικού επίδοσης* των Ευρωπαϊκών Διαρθρωτικών και Επενδυτικών Ταμείων, οι εν λόγω τροποποιήσεις θα επέτρεπαν τη χρήση των κονδυλίων της ΕΕ για τη στήριξη των εθνικών μεταρρυθμίσεων. Επιπροσθέτως, η πρόταση για την ενίσχυση του προϋπολογισμού του Προγράμματος Στήριξης Διαρθρωτικών Μεταρρυθμίσεων για την περίοδο 2018-2019 θα πρέπει να εγκριθεί από το Ευρωπαϊκό Κοινοβούλιο και το Συμβούλιο (το 2018). 3. Δημοκρατική λογοδοσία και ενισχυμένη διακυβέρνηση Η ενσωμάτωση των διακυβερνητικών συνθηκών στο δίκαιο της ΕΕ θα συμβάλει επίσης στην ενίσχυση της θεσμικής αποτελεσματικότητας, της διαφάνειας και της λογοδοσίας (έως τα μέσα του 2019). Αυτό αναμένεται να επιτρέψει τη συνεχή και βελτιωμένη παρακολούθηση ως μέρος των διαδικασιών οικονομικής διακυβέρνησης της ΕΕ. Συνεπώς, η Επιτροπή εγκρίνει: μια πρόταση για τη σύσταση Ευρωπαϊκού Νομισματικού Ταμείου που θα ενσωματώνει τον υπάρχοντα Ευρωπαϊκό Μηχανισμό Σταθερότητας. Αυτό το Ταμείο θα είχε ικανότητες δανειοδοσίας και δανειοληψίας και μια σαφώς καθορισμένη εντολή, παρέχοντας κοινή στήριξη στο Ενιαίο Ταμείο Εξυγίανσης και ενεργώντας ως δανειστής έσχατης ανάγκης για τη διευκόλυνση της ομαλής εξυγίανσης των προβληματικών τραπεζών (ημερομηνία στόχος για έγκριση από το Ευρωπαϊκό Κοινοβούλιο και το Συμβούλιο: μέσα του 2019)· μια πρόταση για την ενσωμάτωση των ουσιωδών διατάξεων της Συνθήκης για τη Σταθερότητα, τον Συντονισμό και τη Διακυβέρνηση στο δίκαιο της ΕΕ, λαμβάνοντας υπόψη την κατάλληλη ευελιξία που προβλέπεται στο Σύμφωνο Σταθερότητας και Ανάπτυξης. Επιπλέον, η Επιτροπή διατυπώνει: μια ανακοίνωση για τον Ευρωπαίο Υπουργό Οικονομίας και Οικονομικών — αυτή η θέση θα ενίσχυε τη συνοχή, την αποτελεσματικότητα, τη διαφάνεια και τη δημοκρατική λογοδοσία της χάραξης οικονομικής πολιτικής της ΕΕ, με πλήρη σεβασμό στις εθνικές αρμοδιότητες. Ήδη από το 2015, η Επιτροπή υπέβαλε χάρτη πορείας προς μια πιο συνεκτική εξωτερική εκπροσώπηση της ζώνης του ευρώ σε διεθνή φόρουμ, καθώς και πρόταση για την ενιαία εκπροσώπηση της ζώνης του ευρώ στο Διεθνές Νομισματικό Ταμείο. Πιο μακροπρόθεσμα (μετά το 2019), θα μπορούσαν να εξεταστούν άλλα στοιχεία. Σε αυτά ενδέχεται να περιλαμβάνονται τα εξής: η δημιουργία ασφαλούς περιουσιακού στοιχείου· μεταβολές στη ρυθμιστική μεταχείριση των κρατικών ανοιγμάτων*· η απλούστευση των κανόνων του Συμφώνου Σταθερότητας και Ανάπτυξης και η δημιουργία ενός δημόσιου ταμείου της ζώνης του ευρώ.